**MEGÁLLAPODÁS**

amely egyrészről

**Horváth R+K Kft.** (9023 Győr, Mészáros Lőrinc u. 13., adószám: 11125200-2-08, cégjegyzékszám: 08-09-003140, képviseli: Horváth Ernő ügyvezető,mint **Tulajdon átadó**,

másrészről

**Pér Község Önkormányzata** (9099 Pér, Szent Imre utca 1., adószám: 15727835-2-08, statisztikai jel: 15727835-8411-321-08, törzskönyvi nyilvántartási szám: 727837, képviseli: Biliczki József polgármester,mint **Tulajdon átvevő**,

(a továbbiakban együtt: Felek) között az alulírott napon és helyen az alábbi feltételek szerint:

1. **Preambulum – előzmények**

A Pér, Rákóczi u. és Hunyad u. által határolt új lakóterület rész ivóvíz rendszerre történő csatlakozásának feltételéül új ivóvíz nyomásfokozó berendezés telepítése került előírásra. A beruházó Horváth R+K Kft. megépítette és a Pannon-Víz átvette működtetésre az új ivóvíz nyomásfokozót.

**A Pér, Sági úti új ivóvíz nyomásfokozó műtárgy** kiviteli munkáinak műszaki átadás-átvételi eljárása 2023. augusztus 7. napján megtörtént.

A Pér, Sági úti új ivóvíz nyomásfokozó berendezés beüzemelését, beszabályozását a gyártó-forgalmazó Wilo gépegység szakszervíz elvégezte és jegyzőkönyvezte.

A műszaki átadás-átvétel lezárásra került.

1. **Megépült létesítmények felsorolása**

Építészet:

Leier vb. akna egyedi méretben 150X280X120615/20 cm

Leier vb. aknafedlap egyedi méretben 180x310/20 cm

Gépészet:

Wilo HELIX V3602-1/16/E/KS/400-50 nyomásfokozó szivattyú gépegység

EFC 5.5 3x380-480V 50/60 Hz IP55 frekvenciaváltó

P2=5,5 kW

Névleges fordulat: 2900rpm

Névleges áram: 10,5 A

Névleges feszültség: 400V

Csatlakozó D11/PE szívó- és nyomóoldali vezetékekkel és elzáró, szabályozó szerelvényekkel együtt.

1. **Jogi háttér bemutatása**

A víziközmű fogalma:

Olyan közcélú vízilétesítmény, amely

1. település vagy települések közműves ivóvízellátását, ezen belül az ivóvíztermelést, az ehhez kapcsolódó ivóvízbázis-védelmet, az ivóvízkezelést, -tárolást, -szállítást és -elosztást, felhasználási helyekre történő eljuttatást, mindezekhez kapcsolódóan a tűzivíz biztosítását vagy
2. a közműves szennyvízelvezetés során (egyesített rendszer esetén a csapadékvíz-elvezetést is ideértve) a szennyvíz felhasználási helyekről történő összegyűjtését, elvezetését, tisztítását, a keletkező szennyvíziszap kezelését és a tisztított szennyvíz hasznosítását, elhelyezését szolgálja.

*[ld.: a víziközmű-szolgáltatásról szóló 2011. évi CCIX. törvény (a továbbiakban: Vksztv.) 2. § 20. pont]*

A víziközművek tulajdoni helyzete

Víziközmű kizárólag az állam vagy települési önkormányzat tulajdonában állhat.

1. **Tulajdonátruházás**

A jelen szerződés hatálybalépésének napjával Tulajdon átadó a Tulajdon átvevőre ingyenesen átruházza, Tulajdon átvevő pedig átveszi, és megszerzi a jelen szerződés II. fejezetében részletesen körülírt nyomásfokozó műtárgy (akna és berendezés) tulajdonjogát.

Tulajdonszerző kijelenti, hogy Pér Község Önkormányzatának Képviselő-testülete **#####. számú** önkormányzati határozatában jóváhagyta az I. fejezeben megjelölt nyomásfokozó akna és berendezés ingyenes átvételét, és az Mötv. 108. § (5) bekezdésére tekintettel rögzítette azon jogszabályban meghatározott közfeladatainak körét, amelyek ellátását az átvétel elősegíti.

1. **Tehermentesség és tehermentesítés**

Tulajdon átadó kijelenti, hogy az átadott nyomásfokozó műtárgy (akna és berendezés) per-, teher- és igénymentesek, illetve harmadik személynek nincs olyan joga, mely a Tulajdon átvevő tulajdonszerzését, tulajdonosi joggyakorlását korlátozná, vagy akadályozná.

A Felek rögzítik, hogy amennyiben a vagyonátadást követően derül ki, hogy az Átadó által átruházott nyomásfokozó műtárgyat (akna és berendezés) harmadik személy javára valamilyen jog vagy kötelezettség terheli, úgy az Átvevő jogosult a jelen szerződés alapján azt tehermentesíteni, és ennek költségeit az Átruházóval szemben érvényesíteni. A Felek rögzítik, hogy az Átruházó abban az esetben mentesül a tehermentesítés kötelezettsége alól, ha bizonyítja, hogy a tulajdon átruházáskor jóhiszeműen járt el, és a teher fennállásáról nem volt tudomása, és arról a tőle elvárható gondosság tanúsítása esetén sem szerezhetett volna tudomást.

1. **Közös rendelkezések**

Jelen megállapodás a Felek általi aláírás napján lép hatályba.

Felek rögzítik, hogy a Tulajdon átadó a vagyonelemeket a számviteli nyilvántartásaiból a szerződés hatálybalépésének napjával vezeti ki, az Átvevő pedig a számviteli nyilvántartásaiba a szerződés hatálybalépésének napjával vezeti be.

Szerződő Felek megállapodnak abban, hogy az Átvevő a részére átadásra kerülő vagyonelemek tulajdonjogát a szerződés hatályba lépésének napján szerzi meg. Az ingatlan birtokának és a kárveszélynek az átszállására jelen szerződés aláírásának napján kerül sor.

1. **Az átadás ellentételezése**

A Felek rögzítik, hogy a jelen megállapodásban rögzített tulajdonjog átruházásokra térítésmentesen, nyilvántartási értéken való átvezetéssel kerül sor.

A Felek rögzítik, hogy jelen megállapodás tárgyát képező víziközmű az általános forgalmi adó szempontjából közcélú adománynak minősül

1. **Költségviselés**

A Felek rögzítik, hogy jelen szerződésben vállalt kötelezettségeik teljesítése körében felmerült költségeiket maguk viselik.

1. **Jogképességi nyilatkozat**

A Tulajdon átadó kijelenti, hogy a magyar jog szerint Magyarországon bejegyzett és a jogszabályoknak megfelelően működő gazdasági társaság.

A Tulajdon átvevő kijelenti, hogy a Magyarország helyi önkormányzatairól szóló 2011. évi CLXXXIX. törvény alapján működő közjogi testület. Az Önkormányzat a nemzeti vagyonról szóló 2011. évi CXCVI. törvény 3. § (1) bekezdés 1. pont a) alpontja szerint átlátható szervezet.

Átadó hitelt érdemlően, az 1. számú mellékletként csatolt határozattal igazolja, hogy a képviselő-testület az irányadó szabályok szerinti szavazati arányban a jelen szerződés megkötése mellett döntött a szerződés tervezetének megismerését követően.

1. **Vegyes rendelkezések**

A Felek megállapodnak, hogy a jelen Szerződéssel összefüggésben kialakult vitájukat elsősorban békés úton, egyeztető tárgyalások útján kísérlik meg rendezni. Amennyiben ez az egyeztető tárgyalások kezdetétől számított 30 (harminc) napon belül nem vezet eredményre, akkor fordulnak az illetékességgel és hatáskörrel rendelkező bírósághoz.

A Felek a jelen szerződés valamennyi pontját egyedileg megtárgyalták, s mint akaratuknak és szándékuknak mindenben megfelelőt, elolvasás és értelmezés után, a kellő felhatalmazások birtokában aláírták.

Kelt ……………, ……………………………. napján.

…………………………… ……………………………

**Horváth R+K Kft. Pér Község Önkormányzat**

Tulajdon átadó Tulajdon átvevő

Képv.: Horváth Ernő ügyvezető Képv.: Biliczki József polgármester

**Mellékletek:**

1. Képviselő-testületi határozat
2. Műszaki átadás-átvételi jegyzőkönyv
3. Kivitelezői nyilatkozat
4. Felelős műszaki vezetői nyilatkozat
5. Teljesítmény nyilatkozat KPE csövek, idomok
6. Teljesítmény nyilatkozat csapszekrény
7. Teljesítmény nyilatkozat öntvény idomok
8. Teljesítmény nyilatkozat tolózárak
9. Teljesítmény nyilatkozat előregyártott beton aknaelem
10. Wilo nyomásfokozó szivattyú